กสทช.สั่งค่ายมือถือเพิ่มขีดความสามารถบริการประชาชนเข้าถวายบังคมพระบรมศพ
กสทช.สั่งค่ายมือถือทุกค่ายเพิ่มขีดความสามารถบริการประชาชนเข้าถวายบังคมพระบรมศพ 29-30 ต.ค.นี้
28 ต.ค. 2559

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า วันเสาร์ที่ 29 ต.ค. 2559 จะเป็นวันแรกที่สำนักพระราชวังจะเปิดให้ประชาชนเข้าถวายบังคมพระบรมศพพระบาทสมเด็จพระปรมินทรมหาภูมิพลอดุลยเดช ณ พระที่นั่งดุสิตมหาปราสาท พระบรมมหาราชวัง คาดว่าจะมีประชาชนจำนวนมากเดินทางมาร่วมถวายบังคมพระบรมศพ
ทั้งนี้สำนักงาน กสทช. จึงได้มีหนังสือแจ้งย้ำไปยังผู้ให้บริการโทรศัพท์เคลื่อนทุกรายให้เพิ่มขีดความสามารถในการให้บริการโทรศัพท์เคลื่อนที่ พร้อมทั้งให้เพิ่มความระมัดระวัง ในการดูแลบำรุงรักษา ซ่อมแซม และแก้ไขปรับปรุงโครงข่ายโทรคมนาคม เครื่องโทรคมนาคมและอุปกรณ์ ที่นำมาใช้ในการให้บริการโทรศัพท์เคลื่อนที่ในเขตพื้นที่พระบรมมหาราชวัง สนามหลวง และพื้นที่บริเวณใกล้เคียง ให้สามารถใช้งานได้อย่างมีประสิทธิภาพ สามารถใช้บริการอย่างต่อเนื่อง โดยเฉพาะในวันเสาร์-อาทิตย์ และวัดหยุดราชการที่จะมีประชาชนเดินทางมาเข้าร่วมเป็นจำนวนมากกว่าปกติ
โดยในบริเวณพื้นที่ดังกล่าวขณะนี้ผู้ให้บริการโทรศัพท์เคลื่อนที่รายใหญ่ทั้ง 3 ราย ได้แก่ AIS DTAC TRUE ได้มีการจัดให้มีบริการ WiFi ฟรี ให้บริการกับประชาชน เพื่อเป็นทางเลือกให้กับประชาชนในการติดต่อสื่อสารในบริเวณดังกล่าวได้สะดวกยิ่งขึ้น ซึ่งการใช้ WiFi จะเป็นการลดการใช้งานโครงข่ายโทรศัพท์เคลื่อนที่ทำให้ประชาชนสามารถติดต่อสื่อสารกันได้อย่างสะดวกยิ่งขึ้น
ทั้งนี้ หากประชาชนพบปัญหาในการใช้งานโทรศัพท์เคลื่อนที่สามารถแจ้งร้องเรียนมาได้ที่ ศูนย์รับเรื่องร้องเรียน สำนักงาน กสทช. หมายเลขโทรศัพท์ 1200 ฟรี
                